text: Trekroner
  
  publiceret: 2023-06-05 09:30:57+02:00
  Trekroner er en ny bydel i Roskilde Kommune. Bydelen fungerer som forstad til Roskilde og ligger øst herfor. Den rummer et bycenter med butikker og erhverv beliggende lige nord Trekroner Station.
  Fra stationen breder bydelen sig med forskellige typer boliger, børneinstitutioner og skoler samt en moderne ny kirke, Trekroner Kirke (2019), beliggende i grønne omgivelser. Mod nord er et område udlagt gravpladser.
  Bydelen er efterhånden fuldt udbygget med omkring 5.000 beboere fordelt på godt 2.400 boliger og plads til omkring 5.000 arbejdspladser.
  I bydelen Trekroner er der blandede boformer med både almene boliger, tæt-lav byggeri og privatejede parcelhuse. Det unge islæt kan opleves bl.a. lige syd for Roskilde Universitet, hvor der ligger flere ungdomsboliger og kollegier.
  Flere kendte tegnestuer står bag bl.a. kollegier og boligbyggeri. For eksempel har Henning Larsen tegnet 100 ungdomsboliger, og Dorte Mandrup har tegnet Diamanten, som er et helt hvidt boligområde.
  Med Roskilde Universitet og Professionsskolen Absalons placering i den østlige del af Trekroner er der opnået en meget veldefineret planlægning. Det opleves ikke mindst med Trekroner Sø og Himmelev Bæk, der ligger som en grøn rygrad midt gennem bydelen. Denne beliggenhed gør det nemt for beboerne at komme hen til de rekreative områder.
  Trekroner har god infrastruktur inden for bydelen og med motorvejsnettet, der går syd om bydelen og uddannelsesinstitutionerne, samt ikke mindst Trekroner Station.
  Trekroner er en jernbanestation på København-Roskildebanen, og den er tillige lokalstation både for bl.a. Roskilde Universitet, ligesom den betjener professionshøjskolen Absalons Campus Roskilde.
  Stationen blev åbnet i 1988 for at trafikbetjene undervisere og studerende på Roskilde Universitetscenter, og den fik sit navn ved en konkurrence; navnet henviser til en lokalitet tæt på Trekroner Station.
  Der standser ca. fire DSB-regionaltog i timen på Trekroner Station, som dagligt trafikbetjener ca. 6.000 kunder (2023).
  Roskilde Universitet, etableret i 1972 som Roskilde Universitetscenter, ligger i umiddelbar nærhed af Trekroner Station. Lige syd for Roskilde Universitet ligger en af den sjællandske professionshøjskole Absalons seks campusser, Campus Roskilde.